《送人赴燕山》
元代·胡奎

神仙中人不易得，三花云是神仙术。一花一叶著奇芳，说与世人俱不识。

阿翁生子子生孙，南北医传良相门。一色杏花随地种，百年大树至今存。

忆自六飞南渡后，玉带金鱼赐高手。虢国曾闻扁鹊来，上池何待桑公授。

盐官故家遗庆长，埙篪迭奏含宫商。东汉中郎知郭泰，长安女子识韩康。

仲也敲门来话别，大帆直指燕山月。星汉遥通析木津，关山正及梁园雪。

紫塞霜高雁背寒，酒酣上马驼裘单。一七神楼须报捷，早凭南使寄书还。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。